ToekomsVenster: Ek sal jou altyd liefhê(Argieffoto: Unsplash) “As julle altyd aan die baklei is, as julle mekaar soos ’n trop kwaai honde byt en verskeur, bly daar later niks meer van julle oor nie.” − Galasiërs 5:15 (DB) Onthou jy die dag toe jy getrou het. Dit was ŉ mooi dag, nie waar nie? Jou hart was vol vreugde en jy het ŉ verwagting vir die toekoms gehad. Jy kon jouself die lewe saam met die mooi mens wat aan jou sy staan, nie indink nie. Onthou jy die woorde: “Voor God en sy gemeente beloof ek liefde en trou vir altyd en onder alle omstandighede”. Toe het julle die ring aangesteek. In sommige tradisies sê hulle dit so mooi: “With this ring: I, _____, take thee, _____, to be my wedded wife/husband, to have and to hold from this day forward, for better, for worse, for richer, for poorer, in sickness and in health, to love and to cherish, till death do us part, according to God’s holy ordinance; and thereto I pledge thee my faith.” Ekskuus vir die Engels, maar dit sê dit raak. Maar nou het alles suur en onsmaaklik geword. Dit lyk asof sommige getroude mense net die lelikste in mekaar na vore bring. Dis verwyte, gister se teleurstellings wat telkens weer opgegrawe word. Dis skelwoorde en taal wat nie by gelowiges hoort nie. Dis aparte kamers en lang wakkerlê-nagte. Dis mekaar stief behandel, ongeag wie in die omtrek. Die atmosfeer is so dik jy kan dit met ŉ mes sny. Toegegee, daar kom tye in enige verhouding dat mense mekaar spreekwoordelik misloop en verkeerd opsom. Immers, ons het met mense, nie masjiene of robotte nie, te doen. Die lewe gebeur en dit gebeur ook binne die vier mure van ons huise. Tog gaan dit verby. Hoe vinniger ŉ mens by die punt kom wat jy vir mekaar om vergiffenis vra, hoe beter. Hoe langer jy wag, hoe moeiliker raak dit. In tye van ongemak is die slegste ding wat jy kan doen om jou pyn met vriende te deel. Soek ŉ professionele persoon wat afstand kan handhaaf en perspektief kan bring. Dikwels is die welmenende vriend of vriendin self iemand wie se verhoudingslewe veel te wense oorlaat. Dinge word nog verder gekompliseer wanneer daar kinders is. Kinders is kinders, ons is die grootmense. Ons moet alles in die stryd werp om soos volwasse mense, wat alles behoorlik deurdink het, op te tree. Ek sê nie daar is nie lewe aan die anderkant van jou huidige of vorige huwelik nie. Ek sê net God is in staat om heel te maak wat stukkend geword het. Na alles, voor God en sy gemeente, beloof ek liefde en trou, vir altyd en onder alle omstandighede!